Pexels .td_uid_2_61b34b550cb2d_rand.td-a-rec-img{text-align:left}.td_uid_2_61b34b550cb2d_rand.td-a-rec-img img{margin:0 auto 0 0} Kien hemm rispons pożittiv wara l-intervista li Patri Marcellino Micallef kellu waqt il-programm ta' Andrew Azzopardi fuq 103 Malta's Heart , li matulha stqarr li 300 persuna jgħixu fit-toroq Maltin, 500 oħra m'għandhomx flushing id-dar filwaqt li 3,000 persuna jgħixu f'garaxx. Kien hemm min offra xirjiet, oħrajn għamara u wħud saħansitra bagħtu messaġġi fuq il-paġna ta' Facebook ta' Newsbook.com.mt biex joffru l-għajnuna. Mill-programm ta' Andrew Azzopardi: Mat-300 persuna jgħixu fit-triq; 500 oħra mingħajr flushing fid-dar "Irrid nagħti vuċi lill-fqar u nisma' l-istejjer tagħhom" Newsbook.com.mt intervista lill-Patri Marcellino, li filwaqt li sostna li parti kbira minn xogħlu hi li jagħti vuċi akbar lill-fqar u jisma' l-istejjer tagħhom ħa jifhem aħjar minn xiex jgħaddu, irrimarka li jweġġa' meta jistaqsuh jekk il-foqra fil-bżonn humiex Maltin jew barranin. Saħaq li l-aħħar ħaġa li għandhom bżonn dawn in-nies huwa timbru li jiġġudikahom iktar. Żied jgħid li l-faqar jinħass l-iktar fi żminijiet ta' ċelebrazzjoni meta kulħadd joħroġ mal-familja jew jonfoq fuq rigali u huwa minħabba f'hekk, "is-solitudni hija marda". Il-Patri għadda biex spjega li l-irwol tas-Soup Kitchen mhuwiex biss li toffri ikel jew oġġetti, imma li toffri spalla u qalb miftuħa għal kull min għandu bżonn. Għal Patri Marcellino, is-solitudni jaf tinġieb minn diversi sitwazzjonijiet fil-ħajja bħad-divorzju, ġlied fil-familja jew pika bejn il-ħbieb. "Inħobb insaqsi lili nnifsi għalfejn din il-persuna ġiet għandna u għalhekk noffru s-servizz tas-showers u tal-avukat u dalwaqt se nibdew noffru s-servizz tal-psikjatra," kompla jgħid. "Il-fqar trid tgħannaqhom mhux tgħoddhom" Hu kkwota mill-indirizz tal-Papa Franġisku fil-Jum Dinji tal-Foqra fejn tkellem fuq l-importanza li nħarsu lejn il-problema ta' faqar b'qalb miftuħa u mhux biex niġġudikaw. "Nitlobkom, toqogħdux tistaqsuni kemm hemm nies fqar jew min huma. Il-fqar trid tgħannaqhom u mhux tgħoddhom". Qal li dawn il-kelmiet jorbtu mal-fatt li huwa importanti li nindirizzaw il-bżonnijiet tal-fqar minflok inħarsu lejhom biss bħala statistika jew numri. Hu fakkar li mhux kull persuna tirreaġixxi l-istess għall-problema f'ħajjitha u li jkun hemm min isib kenn fid-droga jew fl-alkoħol. Minħabba dan, kompla jgħid, dan frekwentament iġib ħafna aktar problemi f'ħajjithom u li jiltaqa' ma' nies li spiċċaw f'dejn enormi minħabba li selfu l-flus b'użura ta' 40% jew iktar. "Dan kollu jiġri f'pajjiż Nisrani. Kif jista' jkun li persuna ma tħallasx il-kont tad-dawl u tispiċċa f'dejn kbir?," saqsa Patri Marcellino. "Fil-fqar nara lil ħija jew lil ommi" Ikompli fuq l-importanza li nifhmu aħjar il-fqar u l-isfidi li jgħaddu minnhom, Patri Marcellino qal li meta jħares lejn il-fqar, jilmaħ lil ħuh jew lil ommu. Hu sostna li minkejja n-nuqqasijiet tagħhom, jarahom bħala l-aħjar għalliema li jista' jkun hemm. "Jien ma nistax insolvi l-problemi ta' kullħadd imma nista' nkun spalla għalihom. Infatti, fl-aħħar tliet xhur, sibna xogħlijiet għal 10 persuni u dan hu wieħed mill-akbar suċċessi tiegħi," żied jgħid. Madanakollu, hu ammetta li anke min għandu xogħol jaf jgħix il-faqar minħabba li jkollu jħallas il-manteniment jew ma jlaħħaqx mal-kera. Huwa minħabba dan, saħaq Patri Marcellino, li r-realtà ta' ħafna nies hi li jispiċċaw f'disprament jew jaraw is-suwiċidju bħala l-unika soluzzjoni biex itaffu l-problemi tagħhom. Aqra aktar fuq is-Soup Kitchen: "Is-Soup Kitchen hija knisja mingħajr gandlieri" – Fr Marcellino Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_61b34b550cffc_rand.td-a-rec-img{text-align:left}.td_uid_3_61b34b550cffc_rand.td-a-rec-img img{margin:0 auto 0 0}